ไทยพาณิชย์ให้กู้บ้านผ่อนเดือนละพัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ผนึกคอนโดฯร่วม30โครงการ มั่นใจลูกค้าร่วมหลังดอกเบี้ยพุ่ง
โพสต์ทูเดย์ — “ไทยพาณิชย์” ปล่อยของออกแคมเปญ ผ่อนบ้านล้านละพัน กระหน่ำดอกเบี้ยปีแรก 1% ครอบคลุม 30 ยักษ์อสังหาฯ
นายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ธนาคารไทยพาณิชย์ เปิดเผยว่า ธนาคารได้ออกแคมเปญสินเชื่อบ้าน “ผ่อนบ้านล้านละพัน” เพื่อเป็นการฉลองโอกาสที่ธนาคารเปิดครบ 1,000 สาขา โดยลูกค้าใหม่ที่ขอสินเชื่อบ้านกับธนาคารจะได้รับสิทธิผ่อนชำระค่างวดรายเดือน 1,000 บาท สำหรับบ้านที่กู้ 1 ล้านบาท รวมทั้งรับดอกเบี้ยพิเศษปีแรก 1% จากนั้นอัตราดอกเบี้ยแล้วแต่ที่ตกลงไว้กับโครงการ 
โดยธนาคารได้ร่วมมือกับบริษัทอสังหาริมทรัพย์ 30 แห่ง ซึ่งครอบคลุมโครงการบ้านและคอนโด มิเนียมแทบทั้งหมด
นายรุ่งเรือง กล่าวว่า ลูกค้าสามารถเลือกได้ว่าจะผ่อนชำระปีแรกขั้นต่ำเดือนละ 1,000 บาท หรือจะเลือกผ่อนมากกว่านี้ก็ได้หากมองว่าอัตราดอกเบี้ยปีแรกที่ให้ 1% เป็นอัตราที่เหมาะกับการผ่อนชำระสูง เพื่อให้ตัดเงินต้นได้เร็ว
อย่างไรก็ดี ธนาคารคาดว่าจะมีลูกค้ากว่า 70% เข้าร่วมแคมเปญนี้โดยจ่ายเดือนละ 1,000 บาท เพราะปีแรกของการซื้อบ้านเป็นปีที่ลูกค้ามีภาระค่าใช้จ่ายสูง เช่น ค่าโอนบ้าน ซื้อเฟอร์นิเจอร์และของใช้ภายในบ้าน
“ช่วงย้ายบ้านใหม่ๆ คนส่วนใหญ่ไม่ค่อยมีเงิน มีค่าใช้จ่ายเยอะ ธนาคารจึงต้องการตอบโจทย์เรื่องสภาพคล่องช่วยเหลือลูกค้า เพราะเข้าใจว่าคนกู้บ้านปีแรกต้องมีภาระค่าใช้จ่ายมาก” นายรุ่งเรือง กล่าว
นายรุ่งเรือง กล่าวว่า เชื่อว่าถึงสิ้นปีธนาคารจะปล่อยสินเชื่อใหม่ได้ถึง 6.5 หมื่นล้านบาท เกินเป้าหมายที่ตั้งไว้ทั้งปี 6 หมื่นล้านบาท โดย 8 เดือนแรกธนาคารปล่อยสินเชื่อใหม่แล้ว 5 หมื่นล้านบาท สิ้นปีสินเชื่อบ้านคงค้างน่าจะอยู่ที่ประมาณ 3 แสนล้านบาท 
สำหรับสถานการณ์ดอกเบี้ยที่อยู่ในช่วงขาขึ้นนั้น เชื่อว่าไม่ส่งผลให้ลูกค้าบ้านนำเงินก้อนมาชำระหนี้คืนก่อนกำหนด เพราะหากดอกเบี้ยขึ้น ค่าครองชีพอื่นๆ ก็ต้องสูงขึ้นตาม ยิ่งทำให้ลูกค้ามีค่าใช้จ่ายเพิ่ม ปัจจุบันจึงยังเห็นลูกค้าชำระตามสัญญาที่ระบุไว้กับธนาคาร
โดยคณะกรรมการนโยบายการเงิน (กนง.) ของธนาคารแห่งประเทศไทย (ธปท.) ขึ้นดอกเบี้ยนโยบายเมื่อสัปดาห์ที่ผ่านมาอีก 0.25% ถือเป็นการขึ้นครั้งที่สองและคาดว่าจะขึ้นต่อเนื่อง
นายญนน์ โภคทรัพย์ รองผู้จัดการใหญ่ ธนาคารไทยพาณิชย์ กล่าวว่า ขณะนี้สินเชื่อคงค้างกลุ่มลูกค้ารายย่อยไต่ระดับขึ้นมาเท่ากับสินเชื่อลูกค้ารายใหญ่ที่ 4 แสนล้านบาทแล้ว โดยสินเชื่อบ้านมีสัดส่วนอันดับ 1 สำหรับกลุ่มลูกค้ารายย่อย ปีนี้จึงเป็นปีแห่งความสำเร็จสำหรับกลุ่มลูกค้ารายย่อย ทั้งสินเชื่อบ้าน เช่าซื้อรถยนต์ และประกันชีวิต
ปีหน้าธนาคารจะหันมารุกสินเชื่อส่วนบุคคล สปีดีแคช เพราะยังเป็นผลิตภัณฑ์กลุ่มลูกค้าบุคคลชนิดเดียวที่ยังไม่ขึ้นเป็นอันดับ 1 เนื่องจากธนาคารเน้นปล่อยกลุ่มลูกค้าเจ้าของกิจการ และมีความระมัดระวังสูง ทำให้ปีนี้ปล่อยสินเชื่อใหม่เพียง 2,000 ล้านบาท สิ้นปีสินเชื่อคงค้างจะอยู่ที่ 1.31.5 หมื่นล้านบาท